Nils Tveit

Nils Tveit (født 8. januar 1876 i Os i Hordaland, død 13. juli 1949) var en norsk gårdbruker og politiker (V). Han var Os' ordfører fra 1916 til 1945 og stortingsrepresentant for Hordaland fra 1945 til 1949.

Tveit var utdannet fra Nordhordland amtsskule 1890–1891. Han arbeidet en periode som rosemaler, før han senere ble likningssekretær, tilsynsmann for Rikstrygdeverket og bankrevisor. Tveit overtok farsgården i 1911 og drev den frem til sin død. I perioden 1940–1947 var han fylkesforsyningssjef for Hordaland.

Tveit var ordfører fra 1916 til 1945, og satt også i fylkestinget fra 1928 til 1940. Han var formann i fylkestinget 1931–1934 og varaformann i tre perioder. Han satt på Stortinget i én periode fra 1945 til han gikk bort like før periodens slutt i 1949. I samme periode satt Tveit også i Venstres landsstyre.

Tveit mottok Kongens fortjenstmedalje i gull i 1936. Han var også aktiv i Det frivillige skyttervesen i en årrekke, og hadde tillitsverv både på lokalt, regionalt og nasjonalt plan. Tveit fikk Norges skytterstyres fortjenestemedalje i gull i 1925.

Referanser

Kilder

Eksterne lenker 
 

Norske bønder
Ordførere i Os i Hordaland
Venstre-ordførere i Hordaland
Stortingsrepresentanter for Hordaland
Stortingsrepresentanter fra Venstre
Stortingsrepresentanter 1945–1949
Kongens fortjenstmedalje i gull
Personer fra Os kommune i Hordaland
Norske rosemalere